Mariette Rousseau

Mariette Hannon (Ixelles, Belgika, 1850eko martxoaren 20a - 1926ko urtarrilaren 14a), Mariette Rousseau izenez ezagunagoa, belgikar mikologo eta taxonomoa izan zen, landare kriptogamoetan eta onddoetan espezializatua. 1879 eta 1905 artean onddoei buruzko hainbat lan argitaratu zituen Elisa Caroline Bommer-ekin, batez ere Belgikako espezietan zentratuz.

  Biografia  
Joseph Hannon Bruselako Unibertsitateko zoologia eta anatomia konparatuko irakaslearen eta Pauline Durselinen alaba izan zen Mariette. Bere nebak Théodore Hannon margolaria eta Édouard Hannon argazkilaria izan ziren. Aita gaztetan hasi zitzaion landareei buruz irakasten, nahiz eta bere gainerako heziketa ezagutzen ez den. Bitartean, mikologian bere ezagutzak modu autodidaktan garatu zituen. 1871n, Ernest Rousseaurekin ezkondu zen, aitaren laguna eta unibertsitateko irakaslea, eta haren abizena hartu zuen. Seme bat izan zuten, Ernest Rousseau, Les Naturalistes Belges-eko lehen lehendakaria izan zena.

 Ibilbidea 
1873an Elisa Caroline Bommer ezagutu zuen, botanikaz ere interesatua zegoena. Mariettek zera esan zuen Elisari buruz: "Gure gustuen adostasuna, gure izaeren alderdi batzuen antzekotasuna, erabateko hitzarmen eta lankidetza baten oinarria izan ziren, eta lankidetza horren jarduera ezin izan zen inoiz gelditu". Bommerren senarrak, Jean-Edouard Bommerrek, bertako onddo espezieak aztertzeko iradoki zien biei. 1879tik aurrera, Bulletin de la Société Royale de Botanique de Belgique-n lan batzuk argitaratzen hasi ziren. Henri François Pittierrek 1887an bildutako materiala oinarri hartuta, Costa Ricako onddoei buruzko artikulu bat ere argitaratu zuten, eta hainbat espezie berri aurkitu zituzten. Adrien de Gerlache de Gomeryk zuzendutako 1897–99 Belgikako espedizioak bildutako Antartikako onddoei buruzko txosten bat ere egin zuten 1905ean.

1908an hasita, Mariettaren ardatz nagusia Bruselako Jardin Botanique-ko perretxiko-bilduma zaintzea izan zen. Bertan, perretxikoen erakusketa publikoak ere jarri zituen eta onddoei buruzko galderei erantzun zien. 1910ean Elisa Bommer hil ondoren, Rousseauk utzi egin zion bilketa aktiboan aritzeari, baina Bruselan eta inguruko landa eremuetan txango naturalistak gidatzen jarraitu zuen.

James Ensor artistaren laguna zen, eta harekin korrespondentzia zuen, eta tarteka bere pintura eta zirriborroen eredu gisa agertzen zen. 

Bere herbarioa eta motak BR Herbarium Katalogoan daude, Meise Lorategi Botanikoan. Bere beste materialak Cornelleko Unibertsitateko Landare Patologiako Herbarioan eta Estatu Batuetako Onddoen Bilduma Nazionalean daude.

 Argitalpenak (hautaketa) 
Sara Maroske eta Tom W. Mayren zerrenda:

 Bommer E, Rousseau M (1879). "Catalogue des champignons observé aux environs de Bruxelles". Bulletin de la Société Royale de Botanique de Belgique 18(3): 61–219 [reprinted, TL-2 627].
 Bommer E, Rousseau M (1884). "Florule mycologique des environs de Bruxelles". Bulletin de la Société Royale de Botanique de Belgique 23(1): 13–365 [reprinted, TL-2 628].
 Bommer E, Rousseau M (1886). "Contributions à la flore mycologique de Belgique". Bulletin de la Société Royale de Botanique de Belgique 25(1): 13–365.
 Bommer E, Rousseau M (1887). "Contributions à la flore mycologique de Belgique, II". Bulletin de la Société Royale de Botanique de Belgique 26(1): 187–241.
 Bommer E, Rousseau M (1890). "Contributions à la Flore Mycologique de Belgique, III". Bulletin de la Société Royale de Botanique de Belgique 29(1): 205–302.
 Bommer E, Rousseau M (1896). "Primitiae Florae Costaericensis par Th. Durand et H. Pittier. Troisième fasicule. Fungi" Bulletin de la Société Royale de Botanique de Belgique 35: 151–166.
 Bommer E & Rousseau M (1905). "Champignons Résultats Voyage du S. Y. Belgika 1897–1898–1899" … Rapports scientifiques …. 6: 1–15, pl. 1–5.
 Sariak eta aintzatespenak 

 1924an Leopoldoren Ordenako zaldun izendapena jaso zuen.
 Pier Andrea Saccardo mikologo italiarrak Roussoella generoa bataiatu zuen bere omenez, eta Roussoellopsis generoak ere bere izena darama.

 Erreferentziak 

 Kanpo estekak 

 Mariette Rousseau Youtube

Kategoria:Emakume mikologoak
Kategoria:Emakume botanikariak
Kategoria:Taxonomia
Kategoria:Emakume zientzialariak